text: Elever bliver undervist på nedslidt skole
  23 februar 2016 kl. 18.37
  Folkeskolen i Skærbæk syd for Ribe er så nedslidt, at det går ud over undervisningen.
  Skærbæk Distriktskole er helt slidt ned. Små, indelukkede klasselokaler - og små udendørsarealer gør det svært at være både elev og lærer.
  - Her er ofte indelukket og der lugter. Samtidig svinger temperaturen meget. Om sommeren er her varmt - og om vinteren kan her være rigtig koldt. Så er det svært at koncentrere sig, siger Emmeline Thygesen fra 8.B til TV SYD.
  Derfor er lokale kræfter nu i gang med at få lov til at bygge en ny skole.
  Skolens ledelsen håber også på, at der kan findes penge til en ny skole.
  - De mindste elever har et klasselokale på 38 kvadratmeter. Det er frustrerende, vi ikke har plads til dem. Vi har i forvejen inddraget noget af lærerværelset, siger indskolingsleder Birthe Styrk til TV SYD.
  